Καμιά πρόοδος στην άρση αμερικανικών θεωρήσεων για Κυπρίους

Η Κομισιόν εκφράζει στήριξη προς την Κύπρο και προς τα άλλα τέσσερα κράτη-μέλη της ΕΕ (Πολωνία, Ρουμανία, Κροατία, Βουλγαρία) των οποίων οι υπήκοοι εξακολουθούν να χρειάζονται θεώρηση για να ταξιδέψουν στις Ηνωμένες Πολιτείες.

Στο πλαίσιο έκθεσης που εξέδωσε, η Κομισιόν αναφέρει ότι «συνεχίζει να απευθύνει εκκλήσεις προς τις Ηνωμένες Πολιτείες να συνεργαστούν περαιτέρω με τα πέντε ενδιαφερόμενα κράτη-μέλη».

Παράλληλα, η Κομισιόν σημειώνει ότι «θα συνεχίσει να στηρίζει ενεργά τα ενδιαφερόμενα κράτη μέλη, μεταξύ άλλων μέσω χρηματοδοτικής βοήθειας, και να συνεργάζεται στενά μαζί τους για να τα βοηθήσει να εκπληρώσουν τις απαιτήσεις του προγράμματος απαλλαγής από την υποχρέωση θεώρησης των ΗΠΑ».

Η Κομισιόν φροντίζει, παράλληλα, να επισημάνει ότι «εμμένει στη θέση της ότι η συνεργασία και η κοινή διπλωματική επαφή είναι ο πλέον ενδεδειγμένος τρόπος για την επίτευξη προόδου».

Στο πλαίσιο αυτό, οι Βρυξέλλες θεωρούν ότι «η έκδοση κατ’ εξουσιοδότηση πράξης για την προσωρινή αναστολή της απαλλαγής από την υποχρέωση θεώρησης για τους πολίτες των Ηνωμένων Πολιτειών θα ήταν αντιπαραγωγική κατά την παρούσα στιγμή και δεν θα συνέβαλε στην επίτευξη απαλλαγής από την υποχρέωση θεώρησης για τα ταξίδια όλων των πολιτών της ΕΕ. Η θέση αυτή μπορεί να αναθεωρηθεί υπό το φως μελλοντικών εξελίξεων», υποστηρίζει η Κομισιόν.

Σύμφωνα με την ΕΕ, «η αμοιβαιότητα των θεωρήσεων αποτελεί θεμελιώδης αρχής της κοινής πολιτικής θεωρήσεων της Ευρωπαϊκής Ένωσης και η Επιτροπή παραμένει πλήρως προσηλωμένη στην επίτευξη της απαλλαγής από την υποχρέωση θεώρησης για τα ταξίδια προς τις Ηνωμένες Πολιτείες για όλα τα κράτη μέλη της ΕΕ, ως ζήτημα προτεραιότητας».

Ο Επίτροπος Εσωτερικών Υποθέσεων, Δημήτρης Αβραμόπουλος, δήλωσε ότι «η πρόσφατη εμπειρία δείχνει ότι η συνεχής διπλωματική συνεργασία αποφέρει θετικά αποτελέσματα και αυτήν την προσέγγιση θα τηρήσουμε και με τις Ηνωμένες Πολιτείες». Ο κ. Αβραμόπουλος πρόσθεσε ότι «αναμένουμε συγκεκριμένες ενέργειες απ’ όλες τις πλευρές, ώστε να επιταχυνθεί η πρόοδος για την επίτευξη του στόχου».